Document ID: 31979R1384

Nõukogu määrus (EMÜ) nr 1384/79,
25. juuni 1979,
millega muudetakse määrust (EMÜ) nr 1108/70, millega kehtestatakse infrastruktuurikulude raamatupidamissüsteem raudtee-, maantee- ja siseveetranspordi suhtes
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 75,
võttes arvesse komisjoni ettepanekut,
võttes arvesse Euroopa Parlamendi arvamust, [1]
võttes arvesse majandus- ja sotsiaalkomitee arvamust [2]
ning arvestades, et:
ühise transpordipoliitika kohase infrastruktuuri kasutamise maksustamissüsteemi sisseseadmiseks on vaja teada, milliseid kulusid kantakse seoses infrastruktuuriga;
püsiva raamatupidamissüsteemi abil saab kõige paremini teavet kulude kohta, mida kantakse seoses infrastruktuuriga;
selleks kehtestas nõukogu määrusega (EMÜ) nr 1108/70 [3] neid kulusid käsitleva püsiva raamatupidamissüsteemi;
tuleks arvesse võtta omandatud kogemusi ja ühise transpordipoliitika arengut; määruses (EMÜ) nr 1108/70 ettenähtud raamatupidamisaruannete vorme, infrastruktuuriliikide loetelu ja infrastruktuuri kasutamise kohta esitatavate andmete loetelu tuleks vastavalt kohandada,
ON VASTU VÕTNUD KÄESOLEVA MÄÄRUSE:
Artikkel 1
Käesolevaga muudetakse määrust (EMÜ) nr 1108/70 järgmiselt.
1. Artikkel 3 asendatakse järgmisega:
"Artikkel 3
Infrastruktuurikulusid käsitlevat raamatupidamist peetakse iga II lisa punktis A.1 loetletud raudteevõrgu kohta ja kõikide muude II lisa punktis A.2 loetletud võrkude kohta kokku, samuti kõikide avalikuks kasutamiseks määratud maanteede ja siseveeteede kohta, välja arvatud järgmised:
a) teed, mis on suletud mootorsõidukitele, s.o sõidukitele silindrimahuga 50 cm3 või rohkem;
b) teed, mida kasutavad ainult põllu- või metsatöömasinad või mis on ainult juurdepääsuteed põllu- või metsatööde tegemiseks;
c) siseveeteed, kus ei tohi liigelda laevad kandevõimega üle 250 tonni;
d) merelaevadele laevatatavad veeteed, mis on loetletud määruses (EMÜ) nr 281/71 [4]."
2. Artikli 5 lõike 2 punkt a asendatakse järgmisega:
"2. Eraldi raamatupidamisaruanded esitatakse:
a) raudteede suhtes:
i) iga II lisa punktis A.1 nimetatud võrgu kohta;
ii) kõikide muude II lisa punktis A.2 loetletud võrkude kohta kokku. Andmed nimetatud võrkude kohta saadetakse ainult kord viie aasta jooksul, alates 1980. aastast."
3. Artikli 6 esimese lõigu teine taane asendatakse järgmisega:
"- varem võetud laenude põhiosa tagasimaksed ja eraldi intressid nendelt laenudelt."
4. Artikkel 7 asendatakse järgmisega:
"Artikkel 7
Liikmesriigid saadavad komisjonile koos artiklis 5 nimetatud raamatupidamisaruannetega sellesama ajavahemiku jooksul saadud infrastruktuuride kasutamisega seotud andmed kooskõlas III lisa tabeliga A, tabeli B punktiga 1.1 ja tabeliga C.
Selle lisa tabeli B punktides 1.2 ja 2 sisalduvad andmed saadetakse ainult kord viie aasta jooksul. Tabeli B punktis 1.2 sisalduvad andmed saadetakse esimest korda 1980. aasta kohta, tabeli B punktis 2 sisalduvad andmed saadetakse alles siis, kui neid on vaja infrastruktuuri kasutamise maksustamissüsteemiga seotud töös."
5. I, II ja III lisa muudetakse vastavalt käesoleva määruse lisale.
Artikkel 2
Liikmesriigid võtavad pärast komisjoniga konsulteerimist õigeaegselt vastu käesoleva määruse rakendamiseks vajalikud õigus- ja haldusnormid.
Komisjon konsulteerib eelmises lõikes nimetatud meetmeid käsitlevate ettepanekute osas asjaomaste liikmesriikidega, kui liikmesriik seda nõuab või komisjon vajalikuks peab.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 25. juuni 1979

Labels: 8
4